ועדת הכספים, כנסת 18, פרוטוקול מספר 803, 2011-07-05 10:00

משה גפני: אני פותח את ישיבת ועדת הכספים.

משה גפני: על סדר היום יש לנו שלושה סעיפים כאשר הראשון הוא מיסוי החזר של הוצאות רפואיות לזכאים לכך בקרב השופטים, השני הוא מנגנון ההצמדה של שכר נושאי משרה ברשויות השלטון והשלישי הוא התנאים הנלווים לנושאי משרה ברשויות השלטון.

משה גפני: אני מבקש להתחיל עם הנושא של מיסוי החזר של הוצאות רפואיות.

משה גפני: מטעם ראש הממשלה טיפל בנושא הזה השר בני בגין.

יעקב נאמן: גם שר האוצר.

משה גפני: אני הבנתי ששר האוצר טיפל בעניין הזה אבל אשתו שופטת.

יעקב נאמן: לכן הוסמך השר בגין לטפל בזה.

משה גפני: כן.

משה גפני: את זה עמדתי לומר עכשיו.

משה גפני: בעצם שר האוצר היה אמור לטפל בעניין הזה אבל מכיוון שאשתו שופטת, הוסמך השר בני בגין על ידי ראש הממשלה לטפל בעניין.

משה גפני: השר בני בגין, בבקשה, אם אתה יכול להציג את הנושא.

זאב בנימין בגין: כן, אני אנסה בקצרה לסכם את הסוגיה הזאת שהיא רבת שנים ואני אחזור לרגע שנים רבות אחורה כדי שגם חברי הכנסת שאינם מצויים בעניין יבינו את הרקע לה, כפי שעלה מבירוריי.

זאב בנימין בגין: לפני שנים רבות מאוד, כזכור לאחדים מאתנו, אנשים היו חברים בקופות חולים שהיו במידה רבה מאוד מזוהות מפלגתית או לפחות פוליטית-רעיונית.

זאב בנימין בגין: בשנים הראשונות לאחר קום המדינה עלתה המחשבה המבורכת כשלעצמה למנוע מצב שבו שופטים בישראל יהיו, באמצעות חברותם בקופות החולים, מזוהים פוליטית-רעיונית או אפילו מפלגתית, אם כי מפלגתית אולי היה כבר אסור על פי החוק, אבל אני לא יודע.

גאלב מג'אדלה: זה לא היה מפלגתית.

גאלב מג'אדלה: זה היה רעיונית-תנועתית.

זאב בנימין בגין: רעיונית.

זאב בנימין בגין: בסדר.

זאב בנימין בגין: אני מסכים לתיקון.

זאב בנימין בגין: על כן התקבלה ההצעה שאת ההוצאות הרפואיות של השופטים תשלם מדינת ישראל באמצעות משרד הבריאות.

זאב בנימין בגין: זה היה מנגנון רב-שנים מאוד והוא הורחב, כפי שהיושב ראש יציין בהקשר מעט אחר, ברבות הימים גם לגבי שרים וגם לגבי חברי כנסת.

זאב בנימין בגין: רשימת הזכאים להטבה זו נסגרה ב-1995.

יעקב אדרי: כלומר, זה בוטל.

זאב בנימין בגין: לא, לא אמרתי בוטל.

שגית אפיק: ב-1995 נחקק חוק בריאות ממלכתי.

זאב בנימין בגין: יעקב, לא אמרתי בוטל.

זאב בנימין בגין: דייקתי.

זאב בנימין בגין: רשימת הזכאים נסגרה.

זאב בנימין בגין: אלה שהיו כלולים בהסדר, אם יורשה לי לומר נותרו בחיים, הם המשיכו ליהנות מן ההטבה הזאת בהתאם להסדר.

זאב בנימין בגין: הייתי אומר גם, בהמשך למשפט האחרון שאמרתי, שמטבע הדברים, היות שהקבוצה הזאת סגורה, היא גם מצטמצמת והולכת על פי חוקי הביולוגיה הידועים לנו.

זאב בנימין בגין: לפני שנים אחדות, שלוש או ארבע שנים, החליטה רשות המסים שההטבה הזאת – ואין ספק שזאת הטבה, החזר ההוצאות הרפואיות – ראויה למיסוי.

קריאה: חייבת במס.

זאב בנימין בגין: בהתאם לכללים המשותפים לאזרחי ישראל, וגם בכך ניתן לומר שיש הגיון מסוים.

זאב בנימין בגין: החל מאמצע 2008 אכן נושאי המשרה האלה – בין אם הם נושאי משרה שיפוטית במובן של שופטים, דיינים וקאדים, ובין אם הם אלה שנותרו מחברי הכנסת ואלה שנותרו מבין השרים – שילמו מס על ההטבה הזאת.

זאב בנימין בגין: אני מבקש לציין שבין השופטים לבין האוצר הושגה הסכמה חיובית כשלעצמה על שווי ההטבה.

זאב בנימין בגין: היה חישוב אקטוארי, הוסכמה טבלה ובטבלה הזאת יש, מטבע החישובים האקטואריים, קפיצה גדולה בשיעור ההטבה המחושבת לגבי בני 65 ומעלה.

זאב בנימין בגין: מכל מקום, הטבלה הוסכמה.

זאב בנימין בגין: כמובן שהשופטים ראו ורואים – אני חושב בצדק – את ההטבה שזכו לה בעבר ללא מיסוי כזכאות מוקנית שאין להפר אותה.

זאב בנימין בגין: איך יאזנו בין הצורך במיסוי לבין המשך ההטבה כפי שהיא?

זאב בנימין בגין: על ידי בקשתם לגילום המס הזה על ידי המדינה.

זאב בנימין בגין: כאן לא הייתה הסכמה בין הצדדים.

יעקב נאמן: הגולם קם על יוצרו.

זאב בנימין בגין: של הגילום.

יעקב נאמן: כן.

זאב בנימין בגין: כשהתבקשתי להיכנס לעובי הקורה, מצאתי את המחלוקת כפי שהיא בת שנתיים או שלוש, כמעט במצב של קיפאון.

משה גפני: מתי נכנסת לנושא הזה?

זאב בנימין בגין: אני חושב שפגישתי הראשונה עם אנשי האוצר, אנשי החשבות הכללית, הייתה לפני כחודשיים או שלושה.

זאב בנימין בגין: דנתי אתם בנושא.

משה גפני: זאת אומרת, אתה במשך חודשיים-שלושה פתרת בעיה שלא נפתרה שנתיים?

משה גפני: אני יכול לתת לך עוד כמה מטלות?

זאב בנימין בגין: אני אולי אומר, אדוני היושב ראש, שחלק מן הבעיה נפטרת ב-ט' וזה מטבע הדברים וצריך לקחת את זה בחשבון כי אני מבין את הקושי אבל אני חושב שזה נתון חשוב.

זאב בנימין בגין: העובדה של רשימה סגורה, גם היא נתון.

משה גפני: דרך אגב, מה שאתה אומר זה באמת רעיון נכון.

משה גפני: לי יש ויכוח עם משרד האוצר על ניצולי השואה, על החוק שאני מבקש להחיל עליו רציפות והאוצר מתנגד.

משה גפני: אני מסביר להם כל הזמן – וברשותך, אני אקח עכשיו את האמירה הזאת – שהבעיה של ניצולי השואה נפטרת ב-ט' לצערנו הרב.

משה גפני: הם לא מאמינים לזה.

זאב בנימין בגין: לאנשים כנראה יש שיטות שונות.

זאב בנימין בגין: מכל מקום, אני מצאתי לפניי התנגשות בין שני יסודות חשובים בחברה ושניהם נכונים וצודקים - מצד אחד הצורך למסות באופן שווה את אזרחי מדינת ישראל, מצד שני הצורך לקיים יציבות בקיום התחייבויות שלטוניות.

זאב בנימין בגין: שני היסודות האלה כאחד נוגעים לשאלת אמון הציבור בשלטון ובמערכת.

זאב בנימין בגין: על כן חיפשתי דרך שתאפשר לנו במידה רבה ככל האפשר לשמר את שניהם או לא לפגוע אנושות באף אחד מהם.

זאב בנימין בגין: על כן דנתי והצעתי הצעה.

זאב בנימין בגין: אני יכול לבשר לחברי הוועדה, ברשות היושב ראש, שהגענו להסכמה.

זאב בנימין בגין: כלומר, הצעתי התקבלה פה אחד על ידי נציגות איגוד השופטים שהיושבת ראש שלו היא השופטת ורדה אלשיך שיושבת אתנו כאן.

יעקב אדרי: מה ההצעה?

זאב בנימין בגין: ההצעה אומרת כדלקמן.

זאב בנימין בגין: ההטבה תמוסה בהתאם לטבלה המוסכמת אולם תגולם בשיעור שני שלישים ממנה.

זאב בנימין בגין: אם כך, תמוסה ולא תגולם בשיעור שליש מן ההטבה.

זאב בנימין בגין: עיקרון המיסוי יימשך, יתקיים, אבל במידה רבה - לא מוחלטת - כדי שני שלישים.

זאב בנימין בגין: המחויבות השלטונית, אותה זכות שהשופטים רואים בה, ואני חושב גם בצדק, היא זכות מוקנית רק מאורך השנים שהיא התקיימה, גם היא תקוים במידה מסוימת.

זאב בנימין בגין: אני חשבתי שהפשרה הזאת היא פשרה נכונה.

זאב בנימין בגין: היא התקבלה ולעניין זה אני שר האוצר וקיבלתי את ההחלטה להציע את ההצעה הזאת בתוקף סמכותי כשר האוצר.

זאב בנימין בגין: ברשותך, אני מבקש להודות מאוד לחברים מן המשרד שלצורך זה עמדתי בראשו במשך חודשיים ואני שמח לעזוב את התפקיד הזה לאחר שיאושר ההסכם.

זאב בנימין בגין: נמצא כאן סגן החשב הכללי דן ג'ונה שהועיל להעמיד לרשותי את הנתונים החיוניים הדרושים לענייננו.

זאב בנימין בגין: ברשותך, אדוני היושב ראש, עוד משפט אחד לגבי הנתונים.

זאב בנימין בגין: במה מדובר.

זאב בנימין בגין: היום – ואני עכשיו מייחד את הדיון לשופטים ואולי היושב ראש ירצה התייחסות גם לגבי אחרים – התקבולים, הכנסות המדינה ממיסוי השופטים היום מגיעות לשנה זו לשיעור של 1.8 מיליון שקלים.

זאב בנימין בגין: אלה ההכנסות.

זאב בנימין בגין: אם כלל ההכנסות ב-2010, כלל התקבולים מן המיסוי, הם 1.8 מיליון שקלים, וזה יורד כמובן, על פי הצעתי, בהשוואה לתקבולים בשנת 2010 ייגרעו מהכנסות המדינה לעניין זה שני שלישים שהם 1.2 מיליון שקלים וכמובן השיעור הזה או ההפרש ילך ויקטן עם השנים.

זאב בנימין בגין: מכל מקום, היום אם מישהו יאמר איזה נזק אני גורם על ידי הפשרה הזאת, מדובר בשנה לגבי השופטים בלבד, כ-800 זכאים, במיליון ו-200 אלף שקלים ואני חשבתי שבוועדה הזאת העוסקת בסכומים לעתים מעט יותר גדולים, עשרה מיליון ואולי אתם מגיעים לעתים להחלטות של 12 מיליון שקלים, עשרה אחוזים מ-12 מיליון שקלים, ותמורת זאת האפשרות להגיע להסכמה.

משה גפני: מה זה המיליונים האלה שאמרת?

זאב בנימין בגין: ניסיתי להציג לעצמי איזה פרופורציות של הסכום של 1.2 מיליון שקלים.

שגית אפיק: זה רק על השופטים לשנה?

זאב בנימין בגין: רק על השופטים לשנה, שזה הסכום שייגרע מהכנסות המדינה בהשוואה להכנסות ב-2010.

זאב בנימין בגין: ניחשתי שכאן בוועדה אתם לעתים עוסקים בסכומים גבוהים עד כדי 10 ו-12 מיליון שקלים.

משה גפני: לא.

משה גפני: אנחנו מתעסקים בהרבה יותר אפסים.

זאב בנימין בגין: אדרבה.

זאב בנימין בגין: אם כן, זה לגבי הסוגיה הזאת.

זאב בנימין בגין: אני מודה לצוות הוועדה - לשגית היועצת המשפטית ולחברי הוותיק זה כמעט עשרים שנה, מנהל הוועדה טמיר כהן - שהיו כולם לעזר, ולאדוני היושב ראש.

משה גפני: תודה רבה, אדוני השר.

משה גפני: שר המשפטים, בבקשה.

יעקב נאמן: אני מסכים ואין לי מה להוסיף על דברי השר בגין.

משה גפני: יפה.

משה גפני: נציגות השופטים.

השופטת ורדה אלשיך: הסכמנו.

משה גפני: השופטת ורדה אלשיך אמרה שהיא מסכימה.

השופטת ורדה אלשיך: על דעת נציגות השופטים כולה.

משה גפני: תודה.

משה גפני: הרב היישריק, הדיינים.

הדיין אליהו היישריק: מסכים.

משה גפני: על דעת הדיינים.

הדיין אליהו היישריק: על דעת נציגות הדיינים.

משה גפני: נציגי הקאדים נמצאים כאן?

יעקב אדרי: סביר להניח שהם לא יתנגדו.

משה גפני: משרד האוצר, בבקשה.

אשרה רודב: אני רוצה להעיר הערה לפרוטוקול.

משה גפני: מה עמדת אגף התקציבים?

זאב בנימין בגין: אדוני היושב ראש, לפני שנשמע את הערת אגף התקציבים.

זאב בנימין בגין: על פי המכתב שכתבתי ועל פי המוסכם, לא נוכל להביא פרטים על אופן התשלום הרטרואקטיבי של ההחזר הזה, אבל קבענו – ואני מקווה שיתאפשר – שהחזר התשלומים יתבצע במלואו, יכול להיות בתשלומים, עד סוף שנת 2012.

משה גפני: תודה.

אשרה רודב: אנחנו כאגף התקציבים לא הכרנו את הנושא הזה עד לפני יומיים, אז שמענו עליו במקרה.

אשרה רודב: לא היינו מעורבים בהסכמות שהושגו.

אשרה רודב: הבנתי שהשר בגין קיבל את ההצעה של שר האוצר לעניין זה ולכן כמובן אנחנו לא נתנגד לשום דבר שהוצע על ידו.

אשרה רודב: אני רק רוצה לציין לפרוטוקול שהתקציבים למימון הנושא הזה יצטרכו להגיע מהמקורות של המשרדים.

זאב בנימין בגין: לא.

זאב בנימין בגין: את זה הוועדה תקבע.

משה גפני: אני מבקש להבין.

משה גפני: אנחנו נצטרך לאשר את זה.

משה גפני: אני מבקש שתאמרי לי מה אמרת.

משה גפני: האמת, לא הבנתי.

יעקב נאמן: זאת לא בעיה תקציבית.

משה גפני: אני מבקש הסבר למה שאמרת.

משה גפני: אנחנו מדברים על כך ששר האוצר לצורך העניין, שהוסמך, שזה השר בני בגין, עם שר המשפטים שאומר שהוא מסכים לעמדה שלו, אומרים שזאת עמדת משרד האוצר או עמדת הממשלה – מבחינתנו זה היינו הך – וזה הסיכום.

משה גפני: מדובר כאן על הוצאה תקציבית שהיא הוצאה תקציבית כפי שאנחנו דנים כאן בכל הוצאה תקציבית וחשוב לנו לדעת מה אגף התקציבים אומר.

משה גפני: אתם תורידו את זה ממחיר הקוטג'?

משה גפני: אתם תורידו את זה ממחיר מיטות האשפוז?

משה גפני: אתם תורידו את זה מצו על הדגים?

משה גפני: מה אמרת?

אשרה רודב: אנחנו לא מתנגדים להסכמות שהושגו ולעובדה שהשופטים, השרים וחברי הכנסת יקבלו את ההטבה.

אשרה רודב: יחד עם זאת, מדובר כאן בעלות תקציבית משמעותית.

אשרה רודב: העלות הרטרואקטיבית עומדת על כ-14 מיליון שקלים והעלות השנתית עומדת על מעל לחמישה מיליון שקלים.

משה גפני: העלות השנתית היא 1.2 מיליון שקלים.

זאב בנימין בגין: לגבי השופטים.

אשרה רודב: לפי החישובים שיש לנו ממינהלת הגמלאות, מדובר בשופטים.

משה גפני: העלות השנתית לשופטים היא 1.2 מיליון שקלים.

אשרה רודב: העלות השנתית לשופטים, מהנתונים שלנו יש, הם שלושה מיליון שקלים.

אשרה רודב: זה מהנתונים שהועברו לנו ממינהלת הגמלאות.

זאב בנימין בגין: אם אפשר להבין למה את קוראת עלות שנתית.

זאב בנימין בגין: אני מתנצל שאני כשר האוצר לא הסדרתי עם הפקידים שלי עד לרגע זה.

זאב בנימין בגין: בדרך כלל אני רגיל לעבוד מוכן, אבל אני גם רגיל לעבוד מול נציג אחד וכך עשיתי.

זאב בנימין בגין: גברתי, לאיזו עלות את מתייחסת?

אשרה רודב: העלות היא עלות גילום המעסיק אבל ממה שהוסבר לנו – ואני לא בקיאה בנושאים האלה – כאשר המעסיק מגלם את ההחזר של ההטבה, נוספות עלויות נוספות של ביטוח לאומי ועוד עלויות אחרות שמשפיעות על העלות.

אשרה רודב: כך שזה לא רק שני שלישים מהעלות אלא מתווספות לכך עלויות נוספות ולכן בקרב השופטים מדובר בשלושה מיליון שקלים לשנה.

אשרה רודב: לגבי כלל האוכלוסייה הרלוונטית, מדובר בכחמישה מיליון שקלים בשנה.

זאב בנימין בגין: קשה לי להבין.

זאב בנימין בגין: ההפרש נטו, נקרא לו כך, הוא 1.2 מיליון שקלים לעומת התקבולים שאנחנו קיבלנו מהשופטים בלבד בשנה שעברה.

זאב בנימין בגין: 1.8 מיליון שקלים, זה הסכום שהם הכניסו לקופת המדינה ועל פי הצעתי ייכנסו לקופת המדינה רק 600 אלף שקלים.

זאב בנימין בגין: אם כן, ההפרש הוא 1.2 מיליון שקלים.

זאב בנימין בגין: אני מבין מדבריך שהתוספות על ההפרש הזה, שוויין לא 1.2 מיליון שקלים ולא 1.5 מיליון שקלים אלא שלושה מיליון שקלים.

אשרה רודב: כדי לא לבלבל כאן

אשרה רודב: את הוועדה, אני יודעת שאמור להגיע נציג של מינהלת הגמלאות שהוא הכין עבורנו את התחשיב.

משה גפני: מה זאת אומרת אמור להגיע?

משה גפני: מה פירוש המילה אמור להגיע?

רונית תירוש: הוא יגיע בסוף הישיבה.

משה גפני: מה פירוש אמור להגיע?

משה גפני: הוא בישיבה אחרת?

אשרה רודב: אנחנו לא ידענו על קיום הישיבה הזאת ולא ידענו על השעה עד הבוקר.

אשרה רודב: ניסינו ליצור קשר.

זאב בנימין בגין: אדוני היושב ראש, אני מציע שסגן החשב הכללי – וכפי שאמרתי, הוא היה לי לעזר רב – יתייחס.

משה גפני: אני אאפשר.

משה גפני: אנחנו בוועדה כאן נוהגים לאפשר לכל מי שמבקש להתייחס לעניין כמי שיש לו נגישות לנושא.

יעקב אדרי: אתה נותן את רשות הדיבור לחברי הכנסת?

משה גפני: אני אאפשר.

זאב בנימין בגין: צריך קודם לברר את העובדות.

משה גפני: בדיוק.

משה גפני: היה מאוד חשוב ואם למישהו ממינהלת הגמלאות יש מה לומר, הוא היה צריך להיות כאן.

משה גפני: מר דן ג'ונה, בבקשה.

דן ג'ונה: אני סגן בכיר לחשב הכללי.

דן ג'ונה: אנחנו מדברים קודם כל על נתונים שמתייחסים או לשופטים בלבד או לכלל האוכלוסייה ואני מבין שההחלטה הולכת להיות על כלל האוכלוסייה וכך לדעתי גם נכון לעשות.

דן ג'ונה: המיסוי החל מאפריל 2008 והמספרים הם כדלקמן.

דן ג'ונה: בגין 2008 סכום הזקיפה היה כשלושה מיליון ו-100 אלף שקלים ואם אנחנו נבצע גילום של שני שליש, אנחנו מקבלים 2 מיליון ו-140 אלף שקלים.

משה גפני: אתה מדבר רק על השופטים.

דן ג'ונה: רק על שופטים.

דן ג'ונה: אם תרצו את הנתונים לגבי כלל האוכלוסייה, אני אתן אותם.

משה גפני: לא.

משה גפני: כלל האוכלוסייה, לא.

משה גפני: אלה שעובדים במפעל בשדרות לא יקבלו את זה.

משה גפני: כשאתה אומר את המילה כלל האוכלוסייה, לאזרח פשוט כמוני זה נשמע כמו תושבי שדרות.

משה גפני: כשאתה אומר כלל האוכלוסייה, אתה מתכוון לנושאי משרה.

דן ג'ונה: אמת.

דן ג'ונה: אבל זה לא כלל נושאי משרה.

זאב בנימין בגין: נושאי משרה הזכאים להטבה.

משה גפני: בסדר.

משה גפני: תסביר.

דן ג'ונה: אולי אני אלך שני צעדים אחורה.

דן ג'ונה: הייתה קבוצה של חברי כנסת ושרים כאשר עד לשנת 1986 היו זכאים להסדר הזה שהופסק ב-1986.

שגית אפיק: חברי כנסת, 1986.

דן ג'ונה: לגבי שופטים, ההסדר הזה הופסק בשנת 1995.

דן ג'ונה: כשאומרים כלל האוכלוסייה, הכוונה לחברי כנסת ואותם שרים שהיו זכאים עד התאריכים האמורים.

משה גפני: נשיא המדינה.

שגית אפיק: לגבי נשיא זה לא הופסק.

שגית אפיק: זה קיים עד היום.

דן ג'ונה: הוא ממילא לא חייב במס.

שגית אפיק: פטור ממס לפי הפקודה.

דן ג'ונה: לכן השאלה לא רלוונטית לגביו.

משה גפני: זאת אומרת, אנחנו מדברים עכשיו – הנתונים שאתה מדבר עליהם – על שופטים, על דיינים וקאדים, אנחנו מדברים על שרים, על סגני שרים ועל חברי כנסת.

משה גפני: נכון?

דן ג'ונה: נכון.

דן ג'ונה: לדעתי גם הנגיד, אם אינני טועה.

קריאה: מבקר המדינה, נציב מס הכנסה לשעבר.

דן ג'ונה: מדובר במספרים קטנים.

דן ג'ונה: אחרי שההגדרה של האוכלוסייה ברורה, אני אתן את הנתונים על כלל האוכלוסייה.

דן ג'ונה: בשנת2008 סכום הזקיפה שביצענו היה 5,3 מיליון שקלים ואם אנחנו נגלם, אנחנו נגיע לסכום של 3,6 מיליון שקלים.

דן ג'ונה: כלומר, עלות הגילום היא 3,6 מיליון שקלים.

דן ג'ונה: 3,7 מיליון שקלים.

דן ג'ונה: בשנת 2009 זקפנו כ-7 מיליון ו-100 אלף שקלים והגילום יהיה 4,9 מיליון שקלים.

דן ג'ונה: בשנת 2010 זקפנו כ-7,6 מיליון שקלים ועלות הגילום תהיה 5,2 מיליון שקלים.

דן ג'ונה: בשנת 2011 עד כה זקפנו3,8 מיליון שקלים ועלות הגילום תהיה 2,6 מיליון שקלים.

דן ג'ונה: כפי שאפשר לראות, המספרים קצת משתנים כי יש תנודתיות באוכלוסייה ואנשים נגרעים ממנה.

זאב בנימין בגין: נוספו בשנים האחרונות במובן זה שנמצאו זכאים שלא היו ידועים קודם לכן והרשימה לא הייתה מלאה.

זאב בנימין בגין: נעשו שני ניסיונות לאתר את כלל הזכאים.

זאב בנימין בגין: הנחתי היא שהגענו למצב שבו הרשימה מיוצבת ומעתה ואילך יהיו רק נגרעים.

יעקב אדרי: גילו שרים חדשים?

משה גפני: לא שרים.

משה גפני: שופטים.

זאב בנימין בגין: בכל.

משה גפני: מאוד יכול להיות.

משה גפני: מתוך מאות שופטים לדורותיהם, הרשימה שהוכנה לא הייתה מלאה.

משה גפני: זה דבר מובן.

זאב בנימין בגין: הנחתי היא שהרשימה התייצבה לפני שנתיים או שלוש והיא מיוצבת.

זאב בנימין בגין: מכאן ואילך תהיה רק גריעה.

משה גפני: כשנגיע לשרים, יתברר שיש שרים ששכחו אותם.

דן ג'ונה: איזה עוד נתונים תרצו לדעת?

משה גפני: זהו.

משה גפני: השר בגין, מבחינת הנתונים, מה שהוצג זה בסדר?

זאב בנימין בגין: אני הצגתי קודם את הדברים.

זאב בנימין בגין: אלה הנתונים.

זאב בנימין בגין: לגבי הכלל, נראה לי הגיוני.

זאב בנימין בגין: אני עסקתי בשופטים והמספרים נראים לי סבירים.

משה גפני: תודה.

משה גפני: אני רק רוצה להבין מאיזה משרדים זה הולך לרדת.

דן ג'ונה: מבחינת העובדות, אני קצת יותר בקיא.

משה גפני: מבחינתי משרד האוצר הוא משרד אחד.

דן ג'ונה: התשלומים מבוצעים דרך שני מקומות: האחד, דרך חשבות כאשר הזקיפה של המס מתבצעת במינהלת הגמלאות ועל כן אם הוועדה תחליט לגלם את הסכומים, התקציב צריך להיות רובו במינהלת הגמלאות.

דן ג'ונה: חלק ממנו צריך להתבצע או צריך להיות מתוקצב גם בהנהלת בתי המשפט כי גם שם לשופטים הפעילים מבוצע ההחזר ומבוצעת הזקיפה.

דן ג'ונה: לכן, אם רוצים לבצע גילום, גם שם צריך לתקצב.

דן ג'ונה: למיטב זיכרוני, חלק – אבל אולי שולי – מתבצע קצת בכנסת אבל זה ממש בשוליים.

שגית אפיק: מה יש בכנסת?

שגית אפיק: בכנסת נמצאים כל חברי הכנסת וסגני השרים לשעבר.

משה גפני: נגיע לזה.

משה גפני: משרד האוצר, עוד משהו?

משה גפני: אני מודה לכם.

משה גפני: היועצת המשפטית של הוועדה, אנחנו יכולים לאשר רק את השופטים?

שגית אפיק: לא.

שגית אפיק: מכיוון שההסדר היה הסדר שחל לגבי נושאי משרה שונים בגמלאות והוא בוטל בהדרגה לגביהם, ברגע שהוועדה תקבל את הבקשה לערוך את הגילום לגבי שופטים, מן הראוי הוא שזה יחול גם לגבי כל נושאי המשרה האחרים.

שגית אפיק: זה אומר שרים, סגני שרים וחברי כנסת לשעבר שזכאים לפי החלטות השכר הקודמות ושגם לגביהם אני מבינה אומץ עיקרון המיסוי בשנת 2008.

שגית אפיק: לעניין הזה כדאי לומר שכאשר נדרש המיסוי, לא נדרשת ועדת הכספים שכן זה נדרש מכוח הפקודה ועקרונות המיסוי הכלליים.

שגית אפיק: לכן כאשר רשות המסים גילתה את זה, היא לא הביאה את העניין לידיעתה של הוועדה בשנת 2008 אבל לצורך קביעת הגילום, מכיוון שזוהי בסופו של דבר הטבה, יש צורך בקביעה בהחלטות השכר.

שגית אפיק: לכן יידרשו כאן תיקוני החלטות.

שגית אפיק: הוועדה הזאת מוסמכת לגבי שרים, סגני שרים והשופטים.

שגית אפיק: לגבי חברי הכנסת לשעבר, יהיה צורך בהפניית העניין לוועדת הכנסת כדי שתהיה אחידות בהחלטה.

יעקב אדרי: אתה מבקש לעשות את זה עכשיו כחבילה אחת?

זאב בנימין בגין: חבילה אחת עם שני פרקים.

עינת וילף: שאלת הבהרה.

עינת וילף: נאמר כאן שאוטומטית התקציב יורד מאותם משרדים שבעצם משלמים?

משה גפני: לא.

משה גפני: אמר דן ג'ונה שזה מינהל הגמלאות.

עינת וילף: זאת אומרת, זה יורד ממינהל הגמלאות.

משה גפני: הרוב.

עינת וילף: ואם מהכנסת, מהכנסת.

משה גפני: אנחנו עוד לא בכנסת.

משה גפני: אנחנו עדיין נמצאים במשרדי הממשלה.

משה גפני: אומר סגן החשב הכללי שעיקר התקציב הזה יורד ממינהל הגמלאות.

עינת וילף: וזה אוטומטי.

עינת וילף: ברגע שמקבלים את ההחלטה, זה עובר לשם.

משה גפני: כן.

משה גפני: זה מבוצע בדרך בה זה מבוצע.

משה גפני: אני רוצה לומר לחברי הוועדה ואני רוצה לומר גם לשרים ולאורחים.

משה גפני: מאז נכנסתי לתפקיד כאן – מכיוון שאנחנו ועדת שירות שעוסקת בשכר ובתנאים הנלווים של כל נושאי המשרה, להוציא את חברי הכנסת, נושא שנמצא בוועדת הכנסת – לקחתי על עצמי את העניין הזה של עשיית השוואה בין כולם, לטוב ולרע, כך שהכל יהיה מסודר.

משה גפני: לכן אני גם דן כבר כמה פעמים על ההצמדה, אני דן גם על הנושא של התנאים הנלווים ואני השוויתי – מה שלא היה קיים – את הקאדים.

קריאה: ואת הדיינים.

משה גפני: לא, הדיינים לא.

משה גפני: הדיינים היו מושווים.

משה גפני: מי שהיה בעמדת נחיתות היו הקאדים וקאדים מד"ב, השרעים והדרוזים.

משה גפני: השוויתי את זה וגם עכשיו סידרנו את התנאים הנלווים.

משה גפני: אפשר לקבל החלטה שקאדים מקבלים שכר אחר, אבל אי אפשר לעשות שקבוצה אחת מקבלת שכר כזה והשכר שלה עולה על פי הצמדה מסוימת והאחרים לא מקבלים זאת.

משה גפני: לא יכול להיות שאלה יקבלו תנאים ואלה לא יקבלו תנאים.

משה גפני: בוועדה כאן אנחנו אישרנו את קורס הניהול שהשופטים ביקשו, וזה מגיע להם.

משה גפני: אישרנו את זה.

משה גפני: אישרנו את הבדיקה הרפואיות.

משה גפני: יש דברים שהם מותאמים מבחינת התנאים לקבוצה המסוימת ויש לזה גם הצדקה ציבורית.

משה גפני: אני רוצה להשאיר כאן מצב שבו כולם שווים וכל מה שמתקבל, צריך להיות בהחלטה של הוועדה, החלטה שקופה לעיני הציבור, החלטה שחברי הוועדה יעמדו מאחוריה ושידעו על מה מדובר.

משה גפני: שלא יהיו דברים שנעשים שלא על פי החלטה ולא באופן מוסדר.

משה גפני: ברגע שהשר בני בגין הביא לי את הנושא הזה, אני חשבתי שהוא צודק ואני גם אמליץ לאשר את זה.

משה גפני: אני לא מתנגד.

משה גפני: אנחנו מדברים על מצב שבו לשופטים היו התנאים הללו ובאמת המספר לא הולך וגדל אלא לצערנו הרב הוא הולך וקטן.

משה גפני: השר בני בגין, שר המשפטים מסכים לזה והגיעו להסכמה, ולכן אני חושב שאנחנו צריכים לאשר את העניין הזה.

משה גפני: אלא שהשר בני בגין לא עסק בנושאי המשרה האחרים.

יעקב אדרי: רק בשופטים.

משה גפני: רק בשופטים.

זאב בנימין בגין: לא מתוך התעלמות.

זאב בנימין בגין: לא ידעתי.

משה גפני: אתה יודע שיש חברי כנסת ושיש שרים.

זאב בנימין בגין: אני אומר, לא מתוך התעלמות אלא זה היה המנדט שקיבלתי.

ציון פיניאן: הוא לא עסק בזה בגלל ניגוד עניינים.

משה גפני: לא, אין לו ניגוד עניינים.

ציון פיניאן: שרים וחברי כנסת.

משה גפני: אין לו ניגוד עניינים.

משה גפני: הוא לא זכאי.

שגית אפיק: הוא לא זכאי.

משה גפני: לכן יותר קלה ההחלטה במקרה הזה מכיוון שלא מתווספים יותר אלא מדובר על ותיקים.

השופטת ורדה אלשיך: על חברי כנסת, זה חל רק עד 1986.

יעקב אדרי: יודעים.

משה גפני: אני מסכים שלא צריך הטבות על גם לחברי הכנסת.

משה גפני: הבעיה בכנסת היא אחת.

משה גפני: מה שאמר סגן החשב הכללי שזה מתקציב המדינה שעובר מהנושא של התקציב של מינהל הגמלאות לרשות המסים.

משה גפני: בכנסת זה שונה לגמרי מבחינת הניהול הטכני מכיוון שכל מה שנחליט עכשיו, יהיה על חשבון תקציב הכנסת.

משה גפני: אני לא אומר שלא להצביע בעד.

משה גפני: אני אתמוך בזה.

משה גפני: על פי ההדר הזה הכנסת תצטרך להעביר לרשות המסים ולכן חשוב לי לדעת מחשב הכנסת על כמה אנחנו מדברים.

אברהם מיכאלי: בדיוק השבוע דנו בזה, עת העברנו תקציבים.

משה גפני: בוועדה המשותפת.

חיים אורון: רק עכשיו נודע לי על כך שמתכוונים גם לחברי הכנסת.

חיים אורון: לא עשיתי את הניתוחים.

משה גפני: מה לגבי שרים וסגני שרים?

חיים אורון: נושא השרים לא שייך לי.

קריאה: סגני שרים הם כמו חברי כנסת.

חיים אורון: נכון.

חיים אורון: לא עשיתי את הפילוח של האוכלוסייה ואני לא יכול לתת לכם נתונים.

חיים אורון: אני אפילו לא יודע בכמה אנשים מדובר.

חיים אורון: למרות שמדובר בשנת 1986, עדיין ישנם כאלה שאנחנו משלמים להם.

יעקב אדרי: לא במספרים גדולים.

חיים אורון: אני רוצה להפנות את תשומת לבך ששולי התקציב של הכנסת הם לא רחבים כמו של המדינה ויכול להיות שתהיה לי בעיה של מקורות תקציביים.

חיים אורון: אני צריך לבחון את הנושא.

חיים אורון: כאמור, שולי התקציב של הכנסת הם לא רחבים כמו שולי התקציב של המדינה ויכול להיות שתהיה לזה השפעה מהותית.

חיים אורון: אמרה גברת רודב שזה יבוא ממקורות המשרדים, אבל המקור שלי הוא רק האוצר.

חיים אורון: אני צריך לבחון את הנושא הזה.

חיים אורון: אם אפשר לתת לי שהות לבחון את הנושא הזה, אני אודה.

רונית תירוש: זה אומר שלא נוכל להצביע.

משה גפני: חבר הכנסת יעקב אדרי.

יעקב אדרי: אני חושב שלגבי השופטים התמונה היא ברורה אם כי זה ברור לכולנו שההסדר הוא רטרואקטיבי, וזה בסדר ואין לי בעיה.

יעקב אדרי: לגבי חברי הכנסת - ותכף אני אתייחס לנושא עצמו כי הוא קצת בעייתי – אין לי בעיה לתמוך ובלבד שהסל יוגדר ואני אסביר למה אני מתכוון.

יעקב אדרי: הייתי שר הבריאות וראיתי את ההוצאות – ואגב, זה התפרסם לא מזמן – שמגישים.

יעקב אדרי: יש שם דברים אבסורדיים.

יעקב אדרי: אני מוכן לסל מקובל, סל שיהיה מוגדר, שיהיה כתוב ואני בעד הדבר הגמיש, אבל שהסל יהיה מוגדר כי אחרת אנחנו נתקלים בבעיות.

יעקב אדרי: אני כשר הבריאות הייתי צריך לאשר דברים שחשבתי שזה לא נכון.

יעקב אדרי: אין לי בעיה ובלבד שהסל יוגדר.

יעקב אדרי: לגבי חברי הכנסת.

יעקב אדרי: דובר על סכומים לא קטנים.

יעקב אדרי: אם אנחנו לא יודעים, אני לא מציע שנצביע.

יעקב אדרי: חשוב מאוד שדווקא בנושא חברי הכנסת נדע על מה מצביעים, באיזה סכומים מדובר ושגם שם ייקבע הסל.

יעקב אדרי: לא הייתי רוצה להיכנס לפרטים, אבל התמונה היא מאוד פשוטה.

יעקב אדרי: כשאומרים סל התרופות, זה הגיע אחרי כן לטיטולים ולדברים מאוד לא פשוטים שלא נעים לי להזכיר אותם, אבל הדברים פורסמו וזה היה מזמן.

רונית תירוש: איזה טיטולים יש לחבר כנסת בפנסיה?

יעקב אדרי: יש אנשים שהזדקנו מאוד.

יעקב אדרי: תאמיני לי שיש טיטולים ולא סתם אני אומר.

יעקב אדרי: אם יחליטו שזה בסדר, אני בעד.

יעקב אדרי: השר בגין עשה עבודה יסודית ואני גם בעד ההסדר הרטרואקטיבית שאין לו אתו בעיה, ובלבד שהסל הרפואי יהיה מוגדר והוא לא יהיה מעל ומעבר למה שמקבלים האנשים הרגילים בקופות החולים עם הביטוח המושלם.

יעקב אדרי: שם הייתה פריצה גדולה מאוד.

יעקב אדרי: אני מציע שהדברים יוגדרו, כי אחרת אתם מאשרים כאן דברים שלא היינו מאשרים אותם.

משה גפני: מה אתה מציע?

רונית תירוש: הוא רוצה להגדיר את סל השירותים.

יעקב אדרי: אני מציע שהשר בגין עם אנשי המקצוע יגדירו את הדברים ביריעה רחבה אבל הדברים יוגדרו.

שגית אפיק: זאת אומרת, לא רק לעניין הגילום.

שגית אפיק: אתה בעצם אומר שההחלטה בדבר מתן הוצאות רפואיות שנקבעה לפני 1995, יש להגדיר אותה.

יעקב אדרי: זה התרחב והתפרץ וכבר נתקלו בדברים מאוד מאוד אבסורדיים.

זאב בנימין בגין: יעקב, זה היה נכון גם בשנת 1986.

יעקב אדרי: נכון.

זאב בנימין בגין: וגם בשנת 2006.

יעקב אדרי: נכון.

זאב בנימין בגין: גם בשנת 2008, בתחילת השנה.

זאב בנימין בגין: ההבדל הוא רק שהחל משנת 2008 היה מיסוי על כל ההטבה ועל פי הצעתי יהיה מיסוי על שליש מן ההטבה.

זאב בנימין בגין: זה מבחינת הכנסות המדינה בהשוואה לשנת 2007, זה יתרון מבחינת הכנסת המדינה.

זאב בנימין בגין: האם התוספת הזאת שהיא חדשה לגבי 2007, לגבי כל השנים הקודמות, האם היא מכסה בדיוק את כל מה שאתה רואה כהטבות על מעל ההטבה המקובלת?

זאב בנימין בגין: אני אינני יודע, אבל אני מציע שבזה יעסוק שר הבריאות בהתייעצות עם אנשי סל הבריאות.

יעקב אדרי: בסדר גמור.

משה גפני: חבר הכנסת יעקב אדרי, אתה אומר דבר חשוב ואני לא מתעלם מכך.

משה גפני: המשמעות של העניין היא שאנחנו עכשיו בעצם נקבל החלטה שהיא החלטה רטרואקטיבית על מה שהיה אז.

יעקב אדרי: חלק מהדברים תוקנו בעקבות הפרסום הקשה שהיה בנושא הזה.

משה גפני: בסדר.

משה גפני: אני תכף אציע הצעה.

יעקב אדרי: אני מתכוון לשר ששר הבריאות יבדוק ויקבע סל לכולם.

יעקב אדרי: ציבורית זה נראה יותר טוב.

רונית תירוש: הוא לא דיבר על השופטים.

רונית תירוש: הוא דיבר על חברי כנסת.

יעקב אדרי: ושרים.

משה גפני: למה לא שופטים?

יעקב אדרי: גם שופטים.

יעקב אדרי: אותו הדבר.

רונית תירוש: הם אומרים שלשופטים זה מוגדר.

משה גפני: מה מוגדר?

משה גפני: עוד לא מוגדר.

יעקב אדרי: לא מוגדר.

משה גפני: אצלי אין הבדל בין שופטים לשרים וחברי כנסת.

משה גפני: מה שמוגדר אצלכם, שיוגדר גם על השרים.

השופטת ורדה אלשיך: בסדר, אבל אצלנו מוגדר.

השופטת ורדה אלשיך: בחיים לא קיבלו אצלנו טיטולים.

משה גפני: מה שמוגדר לשופטים, יוגדר לשרים.

משה גפני: כל הכבוד לשופטים וכך יהיה על השרים.

השופטת ורדה אלשיך: יושבת כאן מנהלת המחלקה.

משה גפני: בסדר גמור.

משה גפני: כל הכבוד וכך יהיה על שרים.

משה גפני: חבר הכנסת אחמד טיבי.

אחמד טיבי: הערת אגב.

אחמד טיבי: אני רואה רבותיי השרים שכאן עוסקים בעניינים ברומו של עולם, במיוחד בתוספות לנושאי משרה ברשויות השלטון.

אחמד טיבי: אני בא מישוב מאוד עשיר, קוראים לו טייבה, אחד הישובים הכי מבוססים במדינה.

אחמד טיבי: אדוני השר, תקשיב טוב.

אחמד טיבי: אני בא מישוב שקוראים לו טייבה, אחד הישובים הכי מבוססים במדינה, שיעור אבטלה מעל עשרים אחוזים.

זאב בנימין בגין: איפה זה בדיוק?

אחמד טיבי: ליד כוכב יאיר.

אחמד טיבי: לגבי נושאי משרה, אדוני שר המשפטים, בטייבה אין ראש מועצה אלא יש ועדה קרואה אבל במקביל יש נאמן, בלי להזכיר שמות.

אחמד טיבי: אתה יודע מה עלות השכר שלו באופן חודשי בטייבה?

אחמד טיבי: מה המשכורת שלו?

אחמד טיבי: אני מבקש ממך כשר בישראל, זרוק מספר.

אברהם מיכאלי: חמישים אלף שקלים.

אחמד טיבי: אני רוצה ש נאמן יגיד מה שכר הנאמן של טייבה.

השופטת ורדה אלשיך: חבר הכנסת טיבי, אני במקרה קובעת את השכר שלו.

משה גפני: אז תגידי.

השופטת ורדה אלשיך: הם בהקפאת הליכים.

השופטת ורדה אלשיך: אין לו שכר.

אחמד טיבי: יש לו עלות שכר.

השופטת ורדה אלשיך: אין לו עלות שכר.

השופטת ורדה אלשיך: טייבה נמצאת בהקפאת הליכים אצלי כבר ארבע שנים.

אחמד טיבי: ארבע שנים, כל חודש הוא עולה לתושבי טייבה שהוא אחד הישובים הכי מבוססים, 350 אלף שקלים.

זאב בנימין בגין: לא יכול להיות.

אחמד טיבי: כל חודש.

אחמד טיבי: ישוב קורס.

אחמד טיבי: אני אומר לך שזאת ההחלטה שהתקבלה בבית המשפט.

אחמד טיבי: לא ידעתי שזאת השופטת ורדה אלשיך, אבל עכשיו אני יודע.

השופטת ורדה אלשיך: אין לו שכר.

אחמד טיבי: הוא והחברים שלו, לכיס שלו כל סוף חודש נכנסים 100-150 אלף שקלים אבל טייבה משגשגת וכל חצי שנה אנחנו מבקשים להפסיק את זה.

אחמד טיבי: לא אנחנו אלא משרד הפנים.

אחמד טיבי: הממשלה מבקשת מבית המשפט להפסיק את הפרסה הזאת של גניבת כספי טייבה ומישהו לא נותן לנו את הסעד הזה.

אחמד טיבי: הבנת אדוני השר לאן הולך הכסף?

אחמד טיבי: בשלב זה אין כביש גישה בטייבה כי אין תקציב.

משה גפני: הגיע נציג מינהל הגמלאות?

משה גפני: את יכולה לומר משפט בעניין?

משה גפני: אין צורך.

משה גפני: תודה רבה.

משה גפני: אני מציע לחברי הוועדה כדלהלן.

משה גפני: אני מקבל את מה שאמר חשב הכנסת.

משה גפני: מכיוון שאין עדיין את הנתונים, אנחנו לא יודעים על מה מדובר והמספר יכול לעשות את המהות.

משה גפני: אני לא מציע לאשר שופטים בלי שמאשרים את השרים.

משה גפני: אני גם אציע לוועדת הכנסת, גם באשר לחברי הכנסת, כל החלטה שמתקבלת כאן לגבי נושאי משרה, לטוב ולרע, תחול גם על חברי הכנסת.

משה גפני: יש דברים שהם פחות טובים, יש דברים שהם יותר טובים, אבל אני לא חושב שהאפליה הזאת צריכה להיות.

משה גפני: זה נראה כאילו מקבלים החלטות לפי לחצים ומחטפים.

משה גפני: אני אציע ליריב לוין, יושב ראש ועדת הכנסת, לקבל החלטה בוועדת הכנסת שכל החלטה שמתקבלת כאן, תחול גם על חברי הכנסת ואני מקווה שאכן זה יבוצע.

משה גפני: מכיוון שאני יודע שעלולה להיות לזה השלכת רוחב ומכיוון שאין לכם את הנתונים, בצדק, מכיוון שאתם לא הייתם בבקשה של השר בני בגין, אני אבקש מכם לבדוק את העניין ולתת לנו את הנתונים כדי שנדע על מה מדובר בסך הכול הכללי.

משה גפני: לדעתי לא מדובר בהרבה.

יעקב אדרי: חברי כנסת, זה הרבה.

משה גפני: גם לא הרבה.

משה גפני: להערכתי לא הרבה מכיוון שההחלטה על ביטול ההטבה הזאת לשרים וחברי כנסת נעשתה כבר ב-1986.

יעקב אדרי: כן, אבל עד 1986 היו כמה כנסות.

אברהם מיכאלי: יש גם את דרך העולם.

משה גפני: יעקב,

משה גפני: להערכתי לא מדובר ברבים.

דן ג'ונה: יש לי את הנתון לגבי המספר של חברי כנסת ושרים.

דן ג'ונה: בסך הכול מדובר ב-74 ללא בני זוג.

יעקב אדרי: ההטבה חלה גם על בני זוג.

משה גפני: על כמה שופטים?

דן ג'ונה: 480 ללא בני זוג.

דן ג'ונה: סך הכול הכולל של האוכלוסייה, אנחנו מדברים – כולל בני זוג – גם על שרים, גם על חברי כנסת, גם על השופטים, על 1,135.

משה גפני: חיים, הוא יודע את הנתון, אבל אתם לא יודעים.

טובי חכימיאן: יש לנו גם נתון אבל אני רוצה לבדוק אותו.

טובי חכימיאן: לנו יש רשימה שלנו.

משה גפני: בסדר.

משה גפני: אני לא אלך נגדכם כי אתם משלמים לי את המשכורת.

זאב בנימין בגין: בני המשפחה לא נוגעים לעניין כי בני המשפחה לא תורמים לתקבולים.

זאב בנימין בגין: התקבולים באים מהזכאים עצמם.

זאב בנימין בגין: לכן העניין הזה הוא לא במחלוקת.

משה גפני: כן.

משה גפני: אנחנו מדברים על מספר גדול של שופטים ומספר יותר קטן באופן יחסי של שרים וחברי כנסת.

חיים אורון: זה מצדיק את הבקשה שלי לשהות כי אני צריך להשוות ולעשות את החישוב.

משה גפני: בסדר.

משה גפני: כבר אמרתי שאני לא הולך נגדכם ואני תכף אומר לכם מה אני הולך להציע.

משה גפני: יש את ההצעה של חבר הכנסת יעקב אדרי ושהשופטת ורדה אלשיך אומרת שיש אצל השופטים, ואני רוצה, השר בגין, גם לבדוק את זה כך שזה יחול גם על שרים וגם על חברי כנסת.

יעקב אדרי: שר הבריאות יקבע.

משה גפני: מה שקבעו לגבי השופטים, יחול על שרים וחברי כנסת.

משה גפני: אני לא רוצה שיהיה שוני בעניין הזה.

משה גפני: אני מציע שאנחנו נצביע על שופטים ועל שרים.

משה גפני: נצביע על כולם לפי ההצעה של השר בני בגין.

משה גפני: אחרי שההצעה תתקבל, אני אגיד רביזיה ונמתין לנתונים של חשבות הכנסת.

משה גפני: אם יתברר מחשבות הכנסת שהולכת להיות כאן בעיה, אנחנו נחזיר את הדיון הזה.

משה גפני: אם יתברר שאין בעיה, אני אסיר את הרביזיה וההחלטה מתקבלת.

משה גפני: אני נותן לכם את השהות.

יעקב אדרי: אני מצטרף לרביזיה.

משה גפני: אתה מצטרף לרביזיה.

אברהם מיכאלי: גם אני.

משה גפני: אנחנו מצביעים על אישור בקשתו של השר בני בגין על נושאי המשרה, כולל השרים וסגני השרים.

משה גפני: ה צ ב ע ה הבקשה אושרה פה אחד יעקב אדרי, אברהם מיכאלי ואני מגישים רביזיה על ההצעה הזאת.

משה גפני: אנחנו ממתינים לעניין הזה ואנחנו מבקשים מהשר בני בגין את הצעתו.

ציון פיניאן: גם אני מצטרף לרביזיה.

משה גפני: גם חבר הכנסת ציון פיניאן מצטרף לרביזיה.

רונית תירוש: צרף את כולם.

משה גפני: בסדר.

משה גפני: כולם מצטרפים לרביזיה.

משה גפני: נבדוק את הנתון הזה כי זה נתון חשוב.

משה גפני: השר בני בגין, אני מודה לך.

זאב בנימין בגין: תודה רבה לכם, חבריי.

משה גפני: תודה רבה.

משה גפני: אני עובר לסעיף הבא.